OpenLLM-France/wikimedia huggingface dataset:
# Abu-Zayyan Àhmad

Abu-Zayyan Àhmad fou sultà abdalwadita de Tlemcen dues vegades sempre breument, uns pocs dies, el 1516 i el 1517.
A la mort d'Abu-Abd-Al·lah V l'hauria succeït el seu germà Abu Zayyan Àhamd, ja que el difunt no deixava cap fill capacitat a regnar però el seu regnat hauria estat molt breu, un dies, potser només unes hores, sent enderrocat immediatament pel seu oncle Abu-Hammu III, germà d'Abu-Abd-Al·lah IV i la major part dels historiadors i consta a l'Enciclopèdia de l'Islam no l'esmenten com a successor. Abu-Zayyan Àhmad fou empresonat pel seu oncle.
Aquest va signar un tractat amb Espanya en algun moment de l'any 1516 pel qual pagaria un tribut anual de 12.000 ducats i 12 cavalls i sis falcons rústics. Això va provocar que una part dels notables es giressin en contra seva. Es diu que el presoner Abu-Zayyan Àhmad va enviar una carta a Oruç Reis (més probablement algun notable en nom seu) en la qual li oferia ser el seu vassall si l'alliberava i el restablia al tron. Això va haver de ser el 1517. Oruç va acceptar la petició i es va dirigir a Tlemcen; va derrotar en camp obert a Abu-Hammu III (setembre de 1517) i l'endemà es va presentar davant Tlemcen, on ja els ulemes locals havien declarat deposat al sultà, que degué ser expulsat de la ciutat o va fugir pel seu compte amb el tresor i soldats, cap a les zones rurals; però quan va arribar Oruç Reis, Tlemcen no li va obrir les portes fins que no va haver jurat que no causaria danys a la ciutat i que posaria al tron a Abu-Zayyan Àhmad, no tant per afavorir a aquest com perquè comptaven que valia més un sultà de la dinastia tot i que vassall d'Oruç, que un sultà patriota que portés a la guerra i a la derrota. Oruç ho va jurar sobre l'Alcorà i va entrar a la ciutat; va alliberar a Abu-Zayyan Àhmad i el va proclamar sultà i li va donar totes les regàlies i distincions pròpies del càrrec.
Però al cap de pocs dies va donar un cop d'estat, va arrestar al sultà i el va fer penjar junt amb els seus set fills; va fer matar llavors a tots els membres de la família reial que va trobar i a 60 notables fidels a la dinastia; un miler de familiars i partidaris de la dinastia foren tirats a un estany i es van ofegar. Oruç (Arudj en àrab) va agafar el govern en nom del seu senyor el sultà otomà al que feia poc que s'havia sotmès, tot i que fou expulsat al maig del 1518 pels espanyols que van restaurar a Abu-Hammu III.

## Referències

* ↑ el parentiu entra en contradicció amb la notícia -donada pel mateix abat- que el pare d'Abu-Abd-Al·lah V, Abu-Abd-Al·lah IV va deixar tres fills mascles i que dos d'ells no havien regnat i almenys un l'havia premort; a més es coneixen els noms de tots els fills; una de les dues dades ha de ser errònia. L'Enciclopèdia de l'Islam no l'esmenta com a successor i el príncep d'aquest nom que va regnar el 1540 és fill d'Abu-Muhàmmad II Abd Al·lah i no d'Abu-Abd-Al·lah IV Muhàmmad

## Bibliografia

* Abat J.J. L. Bargès, Complément de l'histoire des Beni-Zeiyan, rois de Tlemcen, ouvrage du cheikh Mohammed Abd'al-Djalil al-Tenesy, París 1887.
# ActionScript

ActionScript és un llenguatge de programació orientat a objectes desenvolupat originalment per Macromedia Inc. (posteriorment adquirit per Adobe). Està influenciat per HyperTalk, el llenguatge de script d'HyperCard.
S'utilitza en les pel·lícules i aplicacions Adobe Flash. El model d'objectes d'ActionScript se centra en les pel·lícules flash, per treballar amb animacions, àudio, vídeo, text i esdeveniments. La primera versió d'ActionScript es va incloure a la versió 5 de Flash.

## Referències

* ↑ «Apple's lost decade, HyperCard, and what might NOT have been if Apple then was like Apple is today». zdnet.com, 17-04-2011. [Consulta: 4 desembre 2014].
* ↑ «ActionScript 2» (en castellà). Ministerio de educacion.

## Vegeu també

* Javascript
# Agents amortidors de Good

Els agents amortidors de Good (en anglès:Good's buffers o Good buffers) són 20 agents amortidors seleccionats per a la recerca científica en bioquímica i en la biologia que van ser descrits per Norman Good i col·laboradors durant els anys 1966-1980. La majoria dels amortidors són nous compostos zwitteriònics els MES, ADA, BES o la bicina) ja eren compostos coneguts.

## Criteris de selecció

* pK$_a$.
* Solubilitat.
* Impermeabilitat de la membrana.
* Efectes salins mínims.
* Influències sobre la dissociació.
* Bon comportament en interaccións catiòniques.
* Estabilitat.
* Inerts bioquímicament.
* Absorbança òptica.
* Facilitat de preparació.

## Amortidors de Good

| Amortidor | pK$_a$ a 20 °C | ΔpK$_a$/°C | Solubilitat en aigua a 0$^o$C |
| MES | 6.15 | -0.011 | 0.65M |
| ADA | 6.62 | -0.011 | - |
| PIPES | 6.82 | -0.0085 | - |
| ACES | 6.88 | -0.020 | 0.22M |
| MOPSO | 6.95 | -0.015 | 0.75M |
| Clorur de colamina | 7.10 | -0.027 | 4.2M (As HCl) |
| MOPS | 7.15 | -0.013 | Gran |
| BES | 7.17 | -0.016 | 3.2M |
| TES | 7.5 | -0.020 | 2.6M |
| HEPES | 7.55 | -0.014 | 2.25M |
| DIPSO | 7.6 | -0.015 | 0.24M |
| Acetamidoglicina | 7.7 | - | Molt gran |
| TAPSO | 7.7 | -0.018 | 1.0M |
| POPSO | 7.85 | -0.013 | - |
| HEPPSO | 7.9 | -0.01 | 2.2M |
| HEPPS | 8.1 | -0.015 | Gran |
| Tricina | 8.15 | -0.021 | 0.8M |
| Glicinamida | 8.2 | -0.029 | 6.4M (Com HCl) |
| Bicina | 8.35 | -0.018 | 1.1M |
| TAPS | 8.55 | -0.027 | Gran |

## Referències

* ↑ Good, Norman E.; Winget, G. Douglas; Winter, Wilhelmina; Connolly, Thomas N.; Izawa, Seikichi; Singh, Raizada M. M. «Hydrogen Ion Buffers for Biological Research». Biochemistry, 5, 2, 1966, pàg. 467–477. DOI: 10.1021/bi00866a011. PMID: 5942950.
* ↑ Good, Norman E.; Izawa, Seikichi «Hydrogen ion buffers». Methods Enzymol., 24, 1972, pàg. 53–68. DOI: 10.1016/0076-6879(72)24054-x. PMID: 4206745.
* ↑ Ferguson, W. J.; Braunschweiger, K. I.; Braunschweiger, W. R.; Smith, J. R.; McCormick, J. J.; Wasmann, C. C.; Jarvis, N. P.; Bell, D. H.; Good, N. E. «Hydrogen Ion Buffers for Biological Research». Anal. Biochem., 104, 2, 1980, pàg. 300–310. DOI: 10.1016/0003-2697(80)90079-2. PMID: 7446957.
* ↑ «Biological buffers». REACH Devices.
# Al-Muharraq

Al-Muharraq és el nom dels següents llocs:
* Illa d'al-Muharraq a Bahrein
* Ciutat d'al-Muharraq a Bahrein
* Aeroport internacional d'al-Muharraq, a Bahrein
* Governació d'al-Muharraq, divisió administrativa de Bahrein
# Ahtna

L'idioma ahtna o ahtena és una llengua del grup atabascà, que forma part de la família lingüística na-dené. Es troba en perill d'extinció, perquè d'acord amb l'Ethnologue de l'Institut Lingüístic d'Estiu (SIL International), l'any 2000 només hi havia 35 parlants de la llengua a la vall del riu Copper, a Alaska (Estats Units). Aquest idioma és la llengua materna del poble ahtna, la població ètnica del qual era d'aproximadament 500 persones en 1995. Els membres de les generacions més joves d'aquesta nació han substituït la llengua nativa per l'idioma anglès.

## Comparació lèxica

| Ahtna | Tanacross | Alt Tanana | GLOSSA |
| udzih | wudzih | bedzeyh | caribú |
| ggax | gah | gwx | conill |
| tsa' | tsá' | tso' | castor |
| dzen | dzenh | dzenh | rata almizclada |
| niduuyi | niidûuy | niduuy | linx |

## Referències

* ↑ «Ahtena language».
# Akrópolis

Akrópolis (en ucraïnès: Акрополіс, rus: Акрополис) és un poble de la República Autònoma de Crimea a Ucraïna, que el 2014 tenia 465 habitants. Pertany al districte de Simferòpol.

## Referències

* ↑ «Об установлении границ поселка Айкаван, сел Ана-Юрт, Дружного, Ивановки, Строгановки, Трудового Трудовского сельского совета (Симферопольский район) Автономной Республики Крым». Arxivat de l'original el 2015-12-22. [Consulta: 14 desembre 2015].
* ↑ «Приказ Минкомсвязи России «О внесении изменений в Российскую систему и план нумерации, утвержденные приказом Министерства информационных технологий и связи Российской Федерации от 17.11.2006 № 142»». Минкомсвязь России. Arxivat de l'original el 2017-07-05. [Consulta: 24 juliol 2016].
* ↑ «Новые телефонные коды городов Крыма». Крымтелеком. Arxivat de l'original el 2016-05-06. [Consulta: 24 juliol 2016].
# Anafi

Anafi (grec: Ανάφη) o Ànafe (grec antic: Ἀνάφη) és una illa grega que pertany al grup de les Cíclades. Té una població d'uns 270 habitants i una superfície de 40,37 km², i es troba a l'est de Santorí. L'illa té una sola població, Anafi, anomenada també Khora (grec: Χώρα, 'capital').
Segons la mitologia grega, a aquesta illa hi va arribar un fill de Cadme que cercava Europa, la germana del seu pare. A l'antiguitat, l'illa era coneguda per un temple d'Apol·lo fundat, segons la tradició, pels argonautes, que indicava que l'illa era un lloc de refugi en cas de tempesta. Aquest temple era situat a la part oriental de l'illa, i se'n conserven restes. També es conserven les restes de l'única polis que, a l'antiguitat, hi havia a l'illa, i que rebia el mateix nom d'Ànafe. Ateneu de Nàucratis explica que un nadiu de l'illa d'Astipalea hi va deixar anar un grup de perdius, que es van reproduir tan ràpidament que els habitants gairebé van haver d'abandonar Ànafe. A l'illa s'hi parlava grec dòric en la variant de Cnidos, que a les Cíclades era compartit amb Folegandros i Astipalea.

## Referències

* ↑ «Population and housing census 18th march 2001» (en grec). National Statistical Service of Greece. Arxivat de l'original el 2015-09-21. [Consulta: 11 gener 2023].
* ↑ Smith, William (ed.). «Anaphe». Dictionary of Greek and Roman Geography (1854). [Consulta: 11 gener 2023].
* ↑ Doric Greek Dialects (2023).
# Albert Casanovas i Vázquez

Albert Casanovas i Vázquez (Reus, 26 d'abril de 1985) és un jugador d'hoquei sobre patins català, que juga a l'equip portuguès del SL Benfica des de la temporada 2018/19.

## Trajectòria

Començà a fer els primers passos en el món de l'hoquei sobre patins jugant com a defensa al Reus Deportiu. La temporada 2001/02 fitxà pel FC Barcelona juvenil i les següents dues temporades ascendí al primer equip, guanyant com a suplent dues Lligues espanyoles (2003 i 2004), una Copa espanyola (2003) i una Copa d'Europa (2003/04). La temporada 2004/05 fitxà pel CH Vila-seca i a la següent tornà al Reus Deportiu per a dues temporades, amb el qui guanyà una Copa espanyola (2006) i una Supercopa espanyola (2007). La temporada 2007/08 fou cedit al CP Vilanova i a la següent al CH Mataró, amb el qual guanyà la Copa de la CERS (2009). La temporada 2009/10 tornà de nou al club reusenc i conquerí la Copa Continental (2010), la Copa Intercontinental (2010) i la Lliga espanyola (2011). La temporada 2014/15 fitxà per l'UD Oliveirense portuguès, sense aconseguir cap títol en dues temporades. De nou, al 2016/17 retornà al Reus Deportiu i guanyà la Lliga Catalana (2016) i la Copa d'Europa (2017). Seguint un nou periple, la temporada 2018/19 fitxà per l'SL Benfica portuguès.
Pel que fa a la seva participació en seleccions, tingué un paper destacat en el combinat català així com en totes les categories de l'espanyol. Amb la selecció catalana assolí el subcampionat de la Copa Amèrica de 2007, i amb la selecció espanyola fou campió del Món sub-18 (2002), d'Europa juvenil (2001), d'Europa júnior (2004) i campió dels World Roller Games (2017). En categoria absoluta de l'espanyola també esdevingué campió d'Europa (2018).

## Palmarès
### FC Barcelona

* 1 Copa d'Europa (2003/04)
* 1 Copa del Rei / Copa espanyola (2003)
* 2 OK Lligues / Lligues espanyoles (2002/03 i 2003/04)

### Reus Deportiu

* 1 Copa Intercontinental (2009/10)
* 1 Copa Continental (2008/09)
* 1 Copa d'Europa (2016/17)
* 1 Supercopa espanyola (2006/07)
* 1 OK Lliga / Lliga espanyola (2010/11)
* 1 Copa del Rei / Copa espanyola (2006)
* 1 Lliga catalana (2016/17)

### CH Mataró

* 1 Copa de la CERS (2008/09)

### Selecció catalana

* Subcampionat de la Copa Amèrica de 2007

### Selecció espanyola

* 1 Campionat del Món (2017)
* 1 Campionat d'Europa (2018)

## Referències

* 1 2 3 4 5 6 7 8 9 10 «Albert Casanovas i Vázquez». Enciclopèdia de l'esport català. Barcelona: Grup Enciclopèdia Catalana.
* ↑ «Albert Casanovas se'n va al Benfica de Lisboa». ReusDigital.cat, 04-07-2018. [Consulta: 17 gener 2019].
# Amazon Echo

Amazon Echo és un altaveu intel·ligent comercialitzat per Amazon amb funcions, inclosa la resposta a preguntes i la reproducció de música. El dispositiu consisteix en un cilindre gran de 9 polzades (23 cm), amb una matriu de sensors amb micròfons i altaveus que inclouen un woofer/tweeter amb un control remot. L'aparell pot ser connectat a aparells domòtics que poden així ser controlats per la veu humana. El dispositiu respon al nom d'"Alexa".
Amazon ha estat desenvolupant Echo en el seu Lab126 des les seves instal·lacions a Silicon Valley i Cambridge, Mass., durant uns 4 anys. El dispositiu, també anomenat 'Doppler' o 'Project D', va ser part del primer intent d'Amazon per ampliar el seu mercat de dispositius iniciat amb l'original Kindle eReader.
El maquinari de l'Echo inclou un processador Texas Instruments DM3725 ARM CortexA8, 256MB de LPDDR1 RAM i un espai d'emmagatzematge de 4GB. La connectivitat és proveïda per doble banda Wi-Fi 802.11a/b/g/n.
La funcionalitat d'Echo periòdicament evoluciona quan Amazon en publica noves versions. La majoria de les actualitzacions del programari inclouen solucions d'errors i alguna funcionalitat millorada. Les noves versions són presentades en dispositius de forma gradual pel que pot trigar dies, setmanes o més en presentar actualitzacions en algun tipus de dispositiu específic.

## Disponibilitat

| Zona | Data de disponibilitat |
| Membres Amazon Prime i convidats | 6 de novembre de 2014 |
| Estats Units | 23 de juny de 2015 |
| Regne Unit | 28 de setembre de 2016 |
| Alemanya | 26 d'octubre de 2016 |
| França | 13 de juny de 2018 |

## Referències

* ↑ Clément Guillou, « Le produit flippant d'Amazon : « Echo est devenu un membre de la famille » », Rue89, 9 novembre 2014.
* 1 2 ; Soper, Spencer«Amazon Unveils a Listening, Talking, Music-Playing Speaker for Your Home». Bloomberg L.P., 06-11-2014. [Consulta: 7 novembre 2014].
* ↑ «Amazon Echo Teardown». iFixit. [Consulta: 22 desembre 2014].
* ↑ Amazon Echo Review: I Just Spoke to the Future And It Listened. Consultat 22 desembre 2014.
* ↑ echo-alexa

## Vegeu també

* Google Home
* Microsoft Cortana

## Enllaços externs

* Amazon Echo - Lloc web oficial
* Amazon Echo Video Presentation
# Alberto Favara

Alberto Favara (Salemi, 1 de març de 1863 - Palerm, 29 de setembre de 1923) entnomusicòleg italià.
Fou un dels pioners de l'estudi acadèmic de la música popular siciliana. Va estudiar al conservatori de música de Palerm i més tard a Milà. El 1895 va ser professor de música al Conservatori de Palerm, on entre d'altres alumnes tingué a Franco Racuglia. El 1907 va publicar Canti della terra i la mare de Sicilia (Cançons de la terra i el mar de Sicília), seguit el 1921 per una col·lecció addicional de Cants populars sicilians. Favara va ser també el compositor de diverses obres vocals i peces instrumentals per a orquestra i grups de cambra.

## Referències

* ↑ Balata, Nicola «Favara, Alberto». Treccani - Dizionario Biografico degli Italiani, Vol. 45, 1995 [Consulta: 16 juliol 2019].
# Alfred Agostinelli

Alfred Agostinelli (Mònaco, 11 d'octubre de 1888 - Antibes, 30 de maig de 1914), fou el secretari de Marcel Proust i un dels models del personatge d'Albertine a A la recerca del temps perdut.

## La relació amb Proust

La primera trobada entra Proust i Agostinelli té lloc l'agost de 1907 a Cabourg. Agostinelli és xofer de taxi, i portarà Proust visitar la Normandia durant l'estiu, així com l'estiu següent.
L'any 1913, els dos homes es retroben. Agostinelli ha perdut la seva feina, i sol·licita a Proust ser el seu xofer. Com que l'escriptor ja tenia xofer, en la persona d'Odilon Albaret, el marit de Celeste, proposa com a alternativa al jove de ser el seu secretari i li fa dactilografiar els seus manuscrits. Agostinelli i la seva companya, Anna Square, s'estableixen aleshores a casa de Proust.
Els sentiments que experimenta Proust per al seu secretari no semblen correspostos, i Agostinelli s'escapoleix a Mònaco, a casa del seu pare, el desembre de 1913. L'escriptor envia el seu amic (i conseller financer) Albert Nahmias per fer-li dir que està disposat a pagar el que calgui perquè torni. La transacció no va reeixir. Sabent la passió d'Alfred per l'aviació, Proust decideix comprar-li un aeroplà, sobre el qual fa gravar els versos d'un sonet d'Stéphane Mallarmé: "Le vierge, le vivace et le bel aujourd'hui..." (El verge, vivaç i bell avui...). I és precisament en avió, el 30 de maig de 1914, que Agostinelli s'estavella durant el seu segon vol independent, a Antibes. La tristesa de Proust trasllueix en les seves cartes, i posteriorment en la seva obra - escriurà per exemple al seu amic Henry Bordeaux: «un ésser que estimava profundament ha mort a 26 anys, ofegat».

## Recreacions literàries

* Adloff, Jean. Lettres de Marcel Swann à Marcel Proust (en francès). Édilivre, 2016. ISBN 9782334022064 [Consulta: 16 octubre 2018].

## Notes i referències

* ↑ Bassets, Lluís «Albertine murió a orillas del río Vivonne» (en castellà). El País, 17-10-1987 [Consulta: 16 octubre 2018].
* ↑ Alù, Gabriella «Alfred Agostinelli» (en italià). marcelproust.it [Consulta: 16 octubre 2018].
* ↑ Bernd-Jürgen Fischer: Handbuch zu Marcel Prousts "Auf der Suche nach der verlorenen Zeit", p. 24 (en ligne).
* ↑ Marcel Proust, Lettres, Plon, p. 1172
* ↑ Louis, Patrice «Jean Adloff, un lascar au Canada» (francès). Le fou de Proust. Arxivat de l'original el 2018-10-17 [Consulta: 16 octubre 2018].
# Amulius (desambiguació)

Amulius és el nom dels següents personatges:
* Mitologia romana: El rei mitològic Amuli (Amulius) era el besoncle de Ròmul i Rem.
* Antiga Roma: Amulius fou un pintor romà del segle i.
# Amun-her-khepeixef (fill de Ramsès VI)

Amun-her-khepeixef (segle XII aC - segle XII aC), també conegut com a Amenherkhepxef D per a distingir-lo de personatges anteriors amb el mateix nom, va ser un príncep egipci de la XX Dinastia, a finals de l'Imperi Nou. Era el fill gran del faraó Ramsès VI (1144 - 1136 aC) i de la seva Gran esposa reial Nubkhesbed.
Amenherkhepxef en jeroglífic :
Malgrat haver estat escollit hereu al tron d'Horus, va morir abans que el seu pare. Va ser enterrat al sarcòfag reutilitzat de la reina Tausret (provinent de la veïna tomba KV14), en una extensió de la tomba KV13, prevista originalment per al canceller Bai, de finals de la XIX Dinastia. En el moment de l'enterrament la tomba es va tornar a decorar amb imatges del príncep i els seus parents.
La tomba es troba a la Vall dels Reis.

## Referències

* ↑ Dodson i Hilton, 2004, p. 192.
* ↑ Hornung, Krauss i Warburton, 2006, p. 475.
* ↑ Dodson, 2017, p. 153.
* ↑ «KV 14 (Tausert and Setnakht)» (en anglès). Theban Mapping Project. Arxivat de l'original el 2017-06-06. [Consulta: 8 març 2021].
* ↑ Dodson i Hilton, 2004, p. 183, 192.
* ↑ «KV 13 (Bay)» (en anglès). Theban Mapping Project. Arxivat de l'original el 2008-11-01. [Consulta: 8 març 2021].

## Bibliografia

* Dodson, Aidan. Monarchs of the Nile (en anglès). El Caire: American Univ in Cairo Press, 2017. ISBN 978-1-61-797733-6.
* Dodson, Aidan; Hilton, Dyan. The Complete Royal Families of Ancient Egypt (en anglès). Thames & Hudson, 2004. ISBN 0-500-05128-3.
* Hornung, Erik; Krauss, Rolf; Warburton, David. Handbook of Ancient Egyptian Chronology (en anglès). Brill, 2006. ISBN 978-9004113855.
# Angie Dickinson

Angeline Dickinson (de soltera Brown; Kulm (Dakota del Nord), 30 de setembre de 1931) és una actriu estatunidenca. Va començar la seva carrera a la televisió durant els anys 1950, abans d'obtenir el paper que la va llançar a la fama, a Gun the Man Down (1956) amb James Arness i el western Rio Bravo (1959), pel qual va rebre el Globus d'Or a la nova estrella de l'any.
Al llarg d'una carrera de sis dècades, Dickinson ha aparegut en més de 50 pel·lícules, entre les quals hi ha China Gate (1957), Ocean's 11 (1960), The Sins of Rachel Cade (1961), Jessica (1962), Captain Newman, M.D. (1963), The Killers (1964), The Art of Love (1965), The Chase (1966), Point Blank (1967), Pretty Maids All in a Row (1971), The Outside Man (1972), i Big bad mama (1974).
Entre 1974 i 1978, Dickinson va protagonitzar la sèrie de l'NBC Police Woman amb el paper de sergent "Pepper" Anderson, pel qual va obtenir el Globus d'Or a la millor actriu en sèrie de televisió dramàtica i tres nominacions al Primetime Emmy a la millor actriu en sèrie dramàtica. Va protagonitzar el thriller eròtic Dressed to kill de Brian De Palma (1980), pel qual va rebre el premi Saturn a la millor actriu.
Cap al final de la seva carrera, Dickinson va protagonitzar unes quantes pel·lícules per a la televisió i minisèries, fent també d'actriu secundària en pel·lícules com Even Cowgirls Get the Blues (1994), Sabrina (1995), Pay It Forward (2000), i Big Bad Love (2001).

## Referències

* ↑ «Angie Dickinson». [Consulta: 26 febrer 2023].
# Antonio Cabrera (futbolista)

Antonio Cabrera fou un futbolista paraguaià.

## Selecció del Paraguai

Va formar part de l'equip paraguaià a la Copa del Món de 1950. També participà en els campionats sud-americans de 1949 i 1953.

## Referències

* ↑ «1950 FIFA World Cup Brazil». Arxivat de l'original el 2011-10-25. [Consulta: 4 gener 2018].
* ↑ Antonio Cabrera (futbolista) Fitxa i estadístiques a la FIFA
* ↑ Southamerican Championship 1949 a rsssf
* ↑ Southamerican Championship 1953 a rsssf
# Antonio Calderón Burgos

Antonio Calderón Burgos (Cadis, Andalusia, 2 de juny de 1967), és un exfutbolista andalús.
Com a futbolista defensà els colors del Cadis CF, RCD Mallorca, Rayo Vallecano, UE Lleida i diversos clubs escocesos.
Com a entrenador ha passat per les banquetes de Cadis CF, SD Huesca, Albacete Balompié, o CD Tenerife.

## Clubs
### Com a jugador

| Club | Lliga | Any |
| Cadis CF | Espanyola | 1986-1989 |
| RCD Mallorca | Espanyola | 1989-1991 |
| Rayo Vallecano | Espanyola | 1991-1996 |
| UE Lleida | Espanyola | 1996-2000 |
| Airdrieonians | Escocesa | 2000-2001 |
| Kilmarnock FC | Escocesa | 2001-2002 |
| Raith Rovers FC | Escocesa | 2002-2004 |

### Com a entrenador

| Club | Lliga | Any |
| Raith Rovers FC | Escocesa | 2002-2004 |
| Cádiz CF B | Espanyola | ?-? |
| Cadis CF | Espanyola | 2008 |
| SD Huesca | Espanyola | 2008 -2010 |
| Albacete Balompié | Espanyola | 2010-2011 |
| CD Tenerife | Espanyola | 2011-2012 |
| SD Huesca | Espanyola | 2012-2012 |

## Referències

* ↑ Magia cadista en Vallecas (Cadista magic in Vallecas) Arxivat 2014-03-31 a Wayback Machine.; Rayo Herald, 22 febrer 2012 (esp)
* ↑ Killie swoop for Spanish duo; BBC Sport, 28 març 2001
* ↑ Rovers go for Calderon; BBC Sport, 3 juny 2002
* ↑ Calderón, destituido tras perder el derbi en Chapín (Calderón, fired after Chapín derby loss); Mundo Deportivo, 7 Abril 2008 (esp)
* ↑ Antonio Calderón, nuevo entrenador de la S.D. Huesca (Antonio Calderón, new S.D. Huesca manager) Arxivat 2014-02-03 a Wayback Machine.; Radio Huesca (esp)
* ↑ Antonio Calderón, nuevo entrenador del Albacete (Antonio Calderón, new Albacete manager); Diari AS, 1 juliol 2010 (esp)
* ↑ Antonio Calderón, destituido como entrenador del Tenerife (Antonio Calderón, fired as Tenerife coach); Marca, 22 gener 2012 (esp)

## Enllaços externs

* Fitxa a lfp.es
# Anicet (llibert)

Anicet (en llatí Anicetus) fou un llibert de Neró del que abans n'havia estat tutor.
Va ser comandant i prefecte de la flota a Misenum l'any 59. L'emperador li va encarregar l'assassinat de la seva mare Agripina. Després, a petició de l'emperador, va confessar haver comes adulteri amb Octàvia, i per això va ser desterrat a Sardenya, on va morir, segons diuen Tàcit i Suetoni.

## Referències

* ↑ 1.Anicetus a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 178
Viccionari